贈唐德輿通判
作者：趙蕃
朝代：宋

paragraphs: 憶昔中原全盛日，猶推巴蜀多人物。
况今王氣在東南，北望中原渺蕭瑟。
先生隠居談典墳，博士乃有垂世文。
內前之行傳未了，鈎黨已到白鷺羣。
舍人父子自知己，紅藥翻殘棠屢憇。
逮公四世傳以是，池上鳳毛宜翽翽。
胡爲一再纔別乘，縱說翺翔豈其稱。
雞羣牛皂匪殽雜，玉水珠淵自輝映。
維公大父我曾祖，紹聖同年蒙主恩。
我今流落不足論，附驥詎敢儕青雲。
鄱陽別去今三歲，邂逅從公寧自意。
幾思著句道所以，筆力甚孱無好思。
今辰何以爲公壽，四世斯文端不朽，匪蜀眉山還有否。